സെഞ്ച്വറി നേടുന്നതല്ല എന്നെ സംബന്ധിച്ച് വലിയ കാര്യം, പകരം മറ്റൊന്ന് മനസ് തുറന്ന് രോഹിത് വിദേശ മണ്ണിലെ ആദ്യ ടെസ്റ്റ് സെഞ്ച്വറി കുറിച്ച ഓപ്പണര് രോഹിത് ശര്മയുടെ നേതൃത്വത്തില് ഓവല് ക്രിക്കറ്റ് ടെസ്റ്റില് ഇന്ത്യ തകര്പ്പന് പോരാട്ടം നടത്തുകയാണ്. രോഹിത്തിന്റെ പ്രകടനം തന്നെയാണ് ഇന്ത്യയുടെ ഉയിര്ത്തെഴുന്നേല്പ്പിന് ഇന്ധനമായിരിക്കുന്നത്. മികച്ച പ്രകടനം കാഴ്ച വെക്കാന് കഴിഞ്ഞതിലുള്ള സന്തോഷം പങ്കു വെച്ച രോഹിത് സെഞ്ച്വറി നേടുക എന്നത് തന്നെ സംബന്ധിച്ച് വലിയ കാര്യമല്ലെന്ന് സൂചിപ്പിച്ചു. സെഞ്ചുറി എന്നെ സംബന്ധിച്ചിടത്തോളം അത്ര വലിയ കാര്യമല്ല. റണ്സ് നേടുന്നത് പ്രധാനമാണ്. എന്നാല് ഈ നാഴികക്കല്ലുകള്, അത് നടക്കേണ്ടതാണെങ്കില് ഉറപ്പായും നടക്കും. എന്റെ വേഷം നല്ല രീതിയില് ചെയ്യുകയെന്നതാണ് ഏറ്റവും പ്രധാന കാര്യം. ഇംഗ്ലണ്ടില് ആദ്യമായി ടെസ്റ്റില് ഓപ്പണ് ചെയ്തപ്പോള് ടീമിനായി സംഭാവന നല്കാന് സാധിച്ചതില് സന്തോഷമുണ്ട് രോഹിത് പറഞ്ഞു. ഇംഗ്ലണ്ടിനെതിരെ മിന്നും സെഞ്ച്വറി നേടി തനിക്ക് ടെസ്റ്റും വഴങ്ങുമെന്ന് തെളിയിച്ചിരിക്കുകയാണ് രോഹിത്. 256 പന്തില് 14 പന്തും ഒരു സിക്സും സഹിതം 127 റണ്സാണ് രോഹിത് നേടിയത്. രോഹിത്തിന്റെ പ്രകടനകരുത്തില് ഇന്ത്യ രണ്ടാം ഇന്നിംഗ്സില് മൂന്നു വിക്കറ്റ് നഷ്ടത്തില് 270 റണ്സെന്ന നിലയിലാണ്. ഏഴു വിക്കറ്റും രണ്ടു ദിവസത്തെ കളിയും ബാക്കിയിരിക്കെ ഇന്ത്യയ്ക്ക് 171 റണ്സ് ലീഡാണുള്ളത്.